P. Hrušovský, predseda NR SR: (2004-03-03):
V zmysle zákona o rokovacom poriadku som pridelil návrh na prerokovanie všetkým výborom. Ešte predtým, ako krátko zaujmem k obsahu návrhu svoje stanovisko, chcem sa poďakovať všetkým pánom poslancom, ale aj predkladateľom za veľmi korektnú, otvorenú, konštruktívnu a vecnú diskusiu vo výboroch, kde sme mali možnosť veľmi dlho si vysvetľovať svoje názory a postoje aj k tomu, čo bolo v mnohých prípadoch nejasné, a som veľmi rád, že návrh novely ústavy vo viac ako desiatich výboroch našiel podporu. Myslím, že poslanci Národnej rady si uvedomujú, že v súvislosti s naším plnoprávnym členstvom v Európskej únii je nevyhnutná aj zmena v Ústave Slovenskej republiky a práve táto zmena reflektuje na plnoprávne členstvo v únii. Je potrebné a žiaduce, aby sme v našom základnom zákone v ústave vyjadrili všeobecné podmienky akceptovania základného ľudského práva vyjadrené v ústave, a to právo voliť a byť volený do Európskeho parlamentu spôsobom takým, ako to predpisujú všetky dokumenty Európskej únie. Návrh reflektuje na túto zmenu a umožňuje, aby nielen občania Slovenskej republiky, ale občania členských štátov Európskej únie mohli, ak budú mať na území Slovenskej republiky v čase, v deň konania volieb trvalý pobyt, mohli využiť svoje volebné právo. Ďalej vyjadrením návrhu je aj vôľa poslancov uznesenia Národnej rady, ktoré sme prijali v marci minulého roku, o nezlučiteľnosti mandátu poslanca Národnej rady s mandátom poslanca Európskej únie. A ďalej navrhovatelia akceptujú právne záväzné akty Európskej únie v hierarchii našich všeobecne záväzných právnych predpisov. A napokon sa pokúšame nanovo stanoviť vzťah medzi výkonnou a zákonodarnou mocou pri prijímaní právnych predpisov a iných aktov na úrovni Európskej únie. Keďže ústavnoprávny výbor neschválil spoločnú správu, máme k dispozícii iba informáciu o rokovaní výborov, dovoľte, aby som sa za skupinu navrhovateľov krátko vyjadril k jednotlivým bodom, ktoré sú v nej uvedené. Pod bodmi 1 a 2 sú legislatívnotechnické úpravy, s ktorými navrhovatelia súhlasia. Bod 4 obsahuje splnomocnenie pre predsedu Národnej rady vydať úplné znenie Ústavy Slovenskej republiky v Zbierke zákonov, čo považujem taktiež za logické, keďže v roku 2001 bola schválená rozsiahla novela ústavy a je výhodnejšie, aby celý obsah ústavy bol publikovaný v Zbierke zákonov. Ďalej pod bodom 5 je navrhnuté posunutie účinnosti nezlučiteľnosti mandátu poslanca Európskej únie s mandátom poslanca Národnej rady, a to tak, že lehotu stanovujeme na 20. júl. Ide nám o to, aby sme preklenuli obdobie medzi 1. májom a 20. júlom, keď je zvolané ustanovujúce zhromaždenie novozvolených poslancov Európskeho parlamentu, a aby v čase od 1. mája až do ustanovujúcej schôdze nevznikol konflikt medzi poslancom Národnej rady a poslancom Európskeho parlamentu, aby sme nemuseli túto nezlučiteľnosť mandátu vyjadriť už nastupovaním náhradníkov v tomto termíne alebo v tomto období. Vyhol by som sa bodu III informácie o výsledku rokovania výborov. Poslanci za Hnutie za demokratické Slovensko, ale aj stranu Smer navrhujú možnosť zriaďovať v Národnej rade Slovenskej republiky tzv. vyšetrovacie výbory. Keďže ide o návrh, ktorý nebol súčasťou pôvodnej novely, ktorej základnou ambíciou bolo reagovať na naše plnoprávne členstvo v Európskej únii, nebudem sa k tomuto návrhu zatiaľ vyjadrovať. Predpokladám však, že navrhovatelia vysvetlia Národnej rade a poslancom dôvody, ktoré ich k tomuto vedú, a ozrejmia aj právomoci a kompetencie, ktoré by mal v prípade, ak takýto vyšetrovací výbor zriadený bude, akými kompetenciami by mal tento výbor disponovať. Chcem upozorniť, že navrhovaný text je prevzatý z textu českej ústavy, kde postavenie generálnej prokuratúry, polície a súdov je v úplnom vzťahu ako postavenie Národnej rady, kde chceme takéto výbory zriaďovať, s orgánmi činnými v trestnom konaní. Preto ja by som chcel poprosiť navrhovateľov, aby si naozaj uvedomili, že v tomto návrhu išlo v prvom rade o vysporiadanie sa s niektorými nevyhnutnými zmenami v ústave súvisiacimi s plnoprávnym členstvom a aby zvážili tento návrh, či je vhodné, aby sme v tejto euronovele dopĺňali jej text o ďalšie návrhy, ktoré nesúvisia meritórne s tým, čo navrhovatelia zamýšľajú. Na záver vám chcem povedať, že návrh bol konzultovaný a dlho pripravovaný s rôznymi skupinami právnikov, odborníkmi na ústavné právo, diskutovaný aj s Ústavným súdom, ale aj vedeckými inštitúciami, preto by som vás chcel podporiť, aby ste návrh tejto novely ústavy podporili. Oceňujem najmä tú skutočnosť, že aj po rokovaní vo výboroch zostalo v súlade s predstaviteľmi predkladateľov zachované silné postavenie nášho národného parlamentu. Ako priamo volení predstavitelia občanov Slovenskej republiky máme jedinečnú šancu získať reálny vplyv a kontrolu na rozhodovanie v Európskej únii. Verím, že túto šancu dnes využijeme a 1. mája vstúpime do Európskej únie ako štát, ktorého ministri budú môcť na rokovaniach v Bruseli vystupovať s plnou legitimitou odvodenou od mandátu národného parlamentu. Prospeje to budovaniu národnej hrdosti, posilneniu princípu zastupiteľskej demokracie a posilní to aj postavenie samotnej Slovenskej republiky v rodine 25 štátov Európskej únie. Toto ustanovenie tiež vytvorí priestor na posilňovanie politickej kultúry aj komunikácie medzi opozíciou a koalíciou – v akejkoľvek vláde, v ktoromkoľvek volebnom období. Podporiť túto novelu je štátnym záujmom. Verím, vážené kolegyne a kolegovia, že tento záujem nás spojí k potrebnej ústavnej väčšine, za čo sa vám chcem vopred poďakovať. Ďakujem pekne. Pán predsedajúci, skončil som.